Dôvodová správa 

Všeobecná časť

Základná úprava na úseku ochrany zdravia pri práci s karcinogénnymi a mutagénnymi faktormi je obsiahnutá v §13t  návrhu zákona, ktorým sa mení a dopĺňa zákon NR SR  č. 272/1994 Z. z. o ochrane zdravia ľudí v znení neskorších predpisov. Uvedená úprava spolu s predkladaným návrhom nariadenia vlády predstavuje novú úpravu v uvedenej oblasti, ktorou sa komplexne upravujú špecifické požiadavky na ochranu pracovníkov prichádzajúcich pri svojej práci do kontaktu s karcinogénnymi a mutagénnymi faktormi. 
Upravovaná problematika  je v súčasnosti čiastočne riešená  zákonom Národnej rady Slovenskej republiky č. 272/1994 Z. z. a úpravou ministerstva zdravotníctva o  hygienických zásadách pri práci s chemickými karcinogénmi (Vestník MZ SSR č. 4/1985) v znení neskorších predpisov, ktorá už nevyhovuje súčasným požiadavkám.
V navrhovanej právnej úprave sa oproti súčasnému stavu novým spôsobom vymedzujú karcinogénne faktory a  úplne po prvýkrát sa vymedzujú mutagénne faktory pri práci. Uvedená úprava nadväzuje a je v súlade s úpravou klasifikácie karcinogénov a  mutagénov podľa zákona č. 163/2001 Z. z. o  chemických látkach a chemických prípravkoch.
Novou legislatívnou úpravou sa dosiahne plný súlad s predpismi EÚ v tejto oblasti t.j. so smernicou Rady 90/394/EHS z 28. júna 1990 o ochrane pracovníkov pred rizikami spojenými s expozíciou karcinogénnym faktorom pri práci, ako aj so smernicou Rady 97/42/EHS z 28. júna 1997 a smernicou Rady 99/38/ES z 29. apríla 1999, ktorými sa mení a dopĺňa smernica Rady 90/394/EHS. 
Návrh nariadenia vlády upravuje v nadväznosti na zákonnú úpravu najmä preventívne technické a organizačné opatrenia, ktoré sú nevyhnutné na zabezpečenie účinnej ochrany zamestnancov, ako aj informovanie orgánu na ochranu zdravia a zamestnancov ako nevyhnutnú súčasť ochrany zdravia pri práci.
Cieľom navrhovanej právnej úpravy je v súlade so základnými princípmi obsiahnutými v zákone NR SR č. 272/1994 Z.z. o ochrane zdravia ľudí v znení neskorších predpisov vytvoriť podmienky ochrany zdravia pri práci u zamestnancov, ktorí sú alebo by mohli byť pri práci vystavení karcinogénnym a mutagénnym faktorom.
Navrhovaná právna úprava je v súlade s Ústavou Slovenskej republiky a so zákonom  NR SR č. 272/1994 Z.z. o ochrane zdravia ľudí v znení neskorších predpisov.
Navrhovaná právna úprava je v súlade so smernicami Európskej únie citovanými vyššie.
Návrh nariadenia vlády nemá finančný, ekonomický a environmentálny vplyv, ani vplyv na zamestnanosť. Ministerstvo financií SR listom č. 17103/2001-81 zo dňa 15.10.2001 neuplatnilo k uvedenému pripomienky a s návrhom nariadenia vlády vyslovilo súhlas za predpokladu, ako je uvedené vyššie, že návrh nariadenia vlády nezakladá zvýšené požiadavky na štátny rozpočet (stanovisko odboru štátneho rozpočtu Ministerstva financií SR zo dňa 15.10.2001).
Návrh nariadenia vlády bol predložený Rade hospodárskej a sociálnej dohody Slovenskej republiky dňa 23. novembra 2001; do času predloženia nebol prerokovaný Radou hospodárskej a sociálnej dohody Slovenskej. republiky.

Doložka zlučiteľnosti
návrhu nariadenia vlády s právom Európskej únie

1. 	Navrhovateľ  nariadenia vlády: Ministerstvo zdravotníctva SR

2. 	Názov návrhu nariadenia vlády: Návrh nariadenia vlády Slovenskej republiky o   ochrane zdravia pri práci s karcinogénnymi a mutagénnymi faktormi

3.	V práve Európskej únie je problematika návrhu nariadenia vlády SR upravená:
a)	v čl. 137 Zmluvy o založení Európskych spoločenstiev v jej amsterdamskom znení,
b)	v čl. 3 a 11 Európskej sociálnej charty,
c)	smernicou Rady 90/394/EHS z  28. júna 1990 o ochrane pracovníkov pred rizikami spojenými s expozíciou karcinogénnym faktorom pri práci (šiesta individuálna smernica v zmysle článku 16 ods. 1 smernice  89/391/EHS z 12. júna 1989 o zavádzaní opatrení na podporu zlepšenia bezpečnosti a zdravia pracovníkov pri práci), 
d)	smernicou Rady  97/42/EHS z 28.júna 1997, ktorou sa prvýkrát mení a dopĺňa smernica Rady 90/394/EHS,
e)	smernicou Rady  99/38/ES  z 29. apríla 1999, ktorou sa po druhýkrát mení a dopĺňa smernica Rady 90/394/EHS.

4. 	Návrh nariadenia vlády SR svojou problematikou:
 a)	patrí medzi prioritné oblasti aproximácie práva obsiahnuté v čl. 70 Európskej dohody o pridružení, prílohy tzv. Bielej knihy, 4. kapitola – Sociálne záležitosti, III. časť – Bezpečnosť a ochrana zdravia pri práci, Partnerstva pre vstup a screeningu – 13. kapitola, časť 13.11 – Bezpečnosť a ochrana zdravia pri práci,
 b)	patrí medzi „Prioritné úlohy vlády Slovenskej republiky  vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 8.11.2000“.

5. 	Charakteristika právnych noriem Európskej únie, ktorým je upravená problematika nariadenia vlády SR:
a)	Prostredníctvom čl. 137 Zmluvy o založení Európskych spoločenstiev v jej amsterdamskom znení Spoločenstvo podporuje a dopĺňa činnosť členských štátov v oblastiach, ktoré sa týkajú zlepšenia najmä pracovného prostredia na ochranu zdravia a bezpečnosti pracovníkov, pracovných podmienok a informovanosti pracovníkov a porád s pracovníkmi a súčasne umožňuje Rade smernicami stanoviť minimálne požiadavky s prihliadnutím na podmienky a technické pravidlá existujúce v členských štátoch.
b)	Európska sociálna charta v čl. 3 zakotvuje právo na bezpečné a zdravé pracovné podmienky a v čl. 11 právo na ochranu zdravia.
c) 	Smernica Rady 90/394/EHS  z  28. júna 1990 o ochrane pracovníkov pred rizikami spojenými s expozíciou karcinogénnym faktorom pri práci rieši špecifickú problematiku ochrany pracovníkov pred rizikami pre ich zdravie a bezpečnosť, vrátane prevencie takýchto rizík, ktoré vznikajú alebo môžu vzniknúť expozíciou karcinogénom  pri práci. Smernica ustanovuje minimálne požiadavky v tejto oblasti. Obsahuje definície, povinnosti zamestnávateľov, opatrenia na zabránenie alebo zníženie expozície, upravuje predvídateľnú a nepredvídateľnú expozíciu, ochranné opatrenia a informovanie a oboznamovanie zamestnancov.
Súčasťou smernice sú tieto prílohy:
Príloha  č.1:  Zoznam látok, prípravkov a pracovných procesov
Príloha č. 2: Praktické odporúčania týkajúce sa zdravotného dohľadu nad  zamestnancami.
Príloha č.3: Limitné hodnoty a ostatné súvisiace ustanovenia.
d) 	Smernica Rady  97/42/ES z 28.júna 1997, ktorá prvýkrát dopĺňa smernicu Rady 90/394/EHS nahrádza a dopĺňa definíciu pojmov  karcinogén a limitná hodnota v smernici Rady 90/394/EHS. Smernica dopĺňa čl. 5 smernice 90/394/EHS týkajúci sa  opatrení na zabránenie alebo zníženie expozície o informáciu, že expozícia karcinogénom nesmie prekročiť medznú hodnotu karcinogénu uvedenú v prílohe č.3.  Táto príloha obsahuje medzné hodnoty vystavenia benzénu pri práci, jeho EINECS, CAS číslo.
e) 	Smernica Rady  99/38/ES  z 29. apríla 1999, ktorou sa po druhý krát mení a dopĺňa smernica Rady 90/394/EHS, dopĺňa definíciu pre mutagény a rozširuje smernicu na mutagény.  Príloha č.1 sa  dopĺňa  o prach z tvrdého dreva.

6. 	Vyjadrenie stupňa kompatibility s právnymi normami Európskej únie:  
Vydaním nariadenia vlády sa dosiahne úplná zhoda s právnymi normami Európskej únie uvedenými v bode 3.

Osobitná časť

K § 1
Návrhom nariadenia vlády sa ustanovujú minimálne požiadavky na ochranu zamestnancov, t.j. také, ktoré zabezpečia nevyhnutnú úroveň ochrany zdravia pri všetkých činnostiach, pri ktorých zamestnanci sú alebo môžu byť vystavení karcinogénnym a mutagénnym faktorom. 
Pre jednoznačné uplatňovanie nariadenia vlády v praxi je dôležité jasne vymedziť, na ktoré faktory sa vzťahuje. Pojem karcinogénny alebo mutagénny faktor v sebe zahŕňa samostatné látky, prípravky ako i  látky uvoľnené pri pracovných procesoch. Ide o pracovné procesy, pri ktorých bolo zistené zvýšené riziko rakoviny pre zamestnancov, ale nebola zatiaľ zistená škodlivina, ktorá je priamym príčinným dôvodom ochorenia. 
Karcinogén je látka alebo prípravok, ktorá pri vdychovaní, požití alebo vstrebaní pokožkou, sliznicami môže vyvolať rakovinu, alebo zvýšiť jej výskyt u ľudí. Mutagén je  látka alebo prípravok, ktorý pri vdychovaní, požití alebo vstrebaní pokožkou, sliznicami môže spôsobiť zmeny množstva alebo štruktúry genetického materiálu v ľudských bunkách. Vymedzené pojmy zahŕňajú v sebe uvedené kritériá.

K § 2 až 4
V týchto ustanoveniach sú systematicky uvedené opatrenia, ktoré smerujú k zabezpečeniu účinnej ochrany zamestnancov pred  rizikami z karcinogénov a mutagénov. Ide o opatrenia, ktoré sa uplatňujú tak pri predvídateľných udalostiach (v rámci bežnej činnosti), ako i pri nepredvídateľných udalostiach (napr. pri havárii na pracovisku v súvislosti s karcinogénnymi a mutagénnymi faktormi). 

K § 5
Zavádza sa „technická smerná hodnota“ ako limitná hodnota pre karcinogény a mutagény. Týmto pojmom sa zohľadňuje bezprahové pôsobenie týchto faktorov na jednej strane a súčasne sa obmedzuje riziko z  vystavenia pôsobeniu karcinogénom a  mutagénom na najnižšie možnú dosiahnuteľnú úroveň. Aj keď smernica EÚ uvedený pojem nepoužíva (používa pojem „limitná hodnota“), tento pojem používajú niektoré štáty EÚ (napr. Nemecko).
Zavedenie expozičného ekvivalentu je dôležitým nástrojom pre overovanie úrovne ochrany zamestnancov pri ich vystavení faktorom, u ktorých sú známe a vedecky overené závislosti medzi koncentráciou v prostredí a hodnotou v biologickom materiáli ľudí.
V prílohe č. 2 sa uvádza zoznam technických smerných hodnôt karcinogénov, u ktorých je známa limitná hodnota, ktorá zabezpečuje dostatočnú úroveň ochrany vzhľadom na súčasné vedecké poznatky a technické možnosti.
V prílohe č. 3 sú v tabuľkovom prehľade uvedené hodnoty karcinogénov, mutagénov alebo ich metabolitov v biologickom materiáli vo vzťahu ku koncentráciám týchto faktorov v dýchacej zóne zamestnancov.  

K § 6
Dôsledné zabezpečovanie ochrany zdravia zamestnancov už vo všeobecnosti predpokladá súčinnosť zamestnávateľa a orgánu na ochranu zdravia. Úprava obsiahnutá v § 6 je jedným z predpokladov informovanosti orgánu na ochranu zdravia ako východiskového bodu pri zabezpečovaní nielen výkonu štátneho zdravotného dozoru, ale aj pri uplatňovaní preventívnych opatrení.

K § 7
Dôležitou súčasťou účinnej ochrany pred rizikom nežiadúcich zdravotných následkov z vystavenia karcinogénom a mutagénom  (nádory, starnutie, zvýšené opotrebovanie organizmu, zmeny genetického materiálu) je dobrá informovanosť a vedomosti zamestnancov a ich zástupcov. Súčasťou informovanosti zamestnancov a zástupcov zamestnancov je aj prístup k anonymným kolektívnym informáciám, t.j. k informáciám, ktoré sa vzťahujú na skupinu zamestnancov bez uvedenia osobných údajov jednotlivých zamestnancov.

K § 8
	Navrhuje sa zrušiť úpravu o hygienických zásadách pri práci s chemickými karcinogénmi vzhľadom na novú úpravu v návrhu nariadenia vlády.

K § 9
	Navrhovaná účinnosť 1. januára 2002 nadväzuje na uznesenie vlády Slovenskej republiky č. 703 z 18. júla 2001 k monitoru plnenia Prioritných úloh vlády Slovenskej republiky, bod B.82.